Havnepladsen i Frederikshavn er spærret, efter en 25-årig kvinde tidligt torsdag morgen blev ramt og dræbt af en lastbil.

En venstresvingsulykke tidligt torsdag morgen har kostet en 25-årig kvinde livet på Havnepladsen i Frederikshavn. Det oplyser Tom Schultz, indsatsleder ved Nordjyllands Politi. Ulykken skete klokken 04.45 ud for den Maritime Erhvervspark, da en lastbil i et venstresving ud derfra ramte og dræbte kvinden, som selv kom kørende på cykel i nordgående retning. Både politi og brandvæsen er til stede på ulykkesstedet, fortæller TV2 Nords reporter, Per Frank Paulsen. Deres arbejde, og lastbilen, som stadig holder på tværs af vejen, spærrer lige nu Havnepladsen i sydgående retning. En bilinspektør er også på stedet. De pårørende til den dræbte kvinde er blevet underrettet. Ifølge TV2.dk er lastbilchaufføren nu sigtet for overtrædelse af færdselsloven, da det ser ud, som om han ikke har overholdt sin vigepligt.